CELEX: 32010D0124
Language: bg
Date: 2010-02-25 00:00:00
Title: 2010/124/ЕС: Решение на Съвета от 25 февруари 2010 година относно правилата за функциониране на комитета, предвиден в член 255 от Договора за функционирането на Европейския съюз

27.2.2010   
            
            
               BG
            
            
               Официален вестник на Европейския съюз
            
            
               L 50/18
            
         РЕШЕНИЕ НА СЪВЕТА
   от 25 февруари 2010 година
   относно правилата за функциониране на комитета, предвиден в член 255 от Договора за функционирането на Европейския съюз
   (2010/124/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 255, втора алинея от него,
   като взе предвид инициативата на председателя на Съда от 11 януари 2010 г.,
   като има предвид, че:
   
               (1)
            
            
               Съдиите и генералните адвокати на Съда и на Общия съд се назначават с общо съгласие от правителствата на държавите-членки след консултация с комитет, натоварен да дава становище относно годността на кандидатите да упражняват функциите на съдия и генерален адвокат. Комитетът е съставен от седем лица, избрани измежду бивши членове на Съда и на Общия съд, членове на висши национални съдебни органи и юристи с призната компетентност, един от които се предлага от Европейския парламент.
            
         
               (2)
            
            
               Ето защо следва да се определят правилата за функциониране на посочения комитет,
            
         ПРИЕ НАСТОЯЩОТО РЕШЕНИЕ:
   Член 1
   Правилата за функциониране на комитета, предвиден в член 255 от Договора за функционирането на Европейския съюз, са посочени в приложението към настоящото решение.
   Член 2
   Настоящото решение влиза в сила на 1 март 2010 г.
   Член 3
   Настоящото решение се публикува в Официален вестник на Европейския съюз.
   
      Съставено в Брюксел на 25 февруари 2010 година.
      
         
            За Съвета
         
         
            Председател
         
         A. PÉREZ RUBALCABA
      
   
   
      ПРИЛОЖЕНИЕ
      
         ПРАВИЛА ЗА ФУНКЦИОНИРАНЕ НА КОМИТЕТА, ПРЕДВИДЕН В ЧЛЕН 255 ОТ ДОГОВОРА ЗА ФУНКЦИОНИРАНЕТО НА ЕВРОПЕЙСКИЯ СЪЮЗ
      
      1.   Мисия
      
      Комитетът дава становище относно годността на кандидатите да упражняват функциите на съдия и генерален адвокат на Съда и на Общия съд, преди правителствата на държавите-членки да ги назначат съгласно членове 253 и 254 от ДФЕС.
      2.   Състав
      
      Комитетът е съставен от седем лица, избрани измежду бивши членове на Съда и на Общия съд, членове на висши национални съдебни органи и юристи с призната компетентност, един от които се предлага от Европейския парламент.
      3.   Продължителност на мандата
      
      Членовете на комитета се назначават за срок от четири години. Членовете, чиито функции се прекратяват преди изтичането на този срок, се заменят за остатъка от техния мандат.
      Мандатът на членовете на комитета може да бъде подновяван само веднъж.
      4.   Председател и секретариат
      
      Председателят на комитета се избира измежду неговите членове и се назначава от Съвета.
      Генералният секретариат на Съвета обезпечава секретариата на комитета. Той осигурява необходимата административна подкрепа за работата на комитета, включително превода на документи.
      5.   Кворум и обсъждания
      
      Заседанията на комитета се провеждат, ако присъстват най-малко пет от неговите членове. Обсъжданията се провеждат на закрито заседание.
      6.   Сезиране на комитета и искане на допълнителна информация
      
      Когато правителството на държава-членка предложи даден кандидат, генералният секретариат на Съвета предава това предложение на председателя на комитета.
      Комитетът може да поиска от правителството, направило предложението, да му предаде допълнителна информация или други елементи, които смята за необходими за обсъжданията си.
      7.   Изслушване
      
      Комитетът изслушва кандидата под формата на закрито изслушване освен в случаите, когато става въпрос за предложение, чиято цел е подновяването на мандата на съдия или генерален адвокат.
      8.   Обосновка и представяне на становището
      
      Комитетът дава становището си с обосновка. В обосновката са посочени основните мотиви, върху които се основава становището на комитета.
      Становището на комитета се предава на представителите на правителствата на държавите-членки. Освен това по искане на председателството председателят на комитета представя това становище на представителите на правителствата на държавите-членки, заседаващи в рамките на Съвета.
      9.   Финансови разпоредби
      
      Членовете на комитета, които трябва да напуснат мястото си на пребиваване, за да изпълняват функциите си, имат право на възстановяване на разходите си и на компенсации в съответствие с условията, предвидени в член 6 от Регламент № 422/67/ЕИО, № 5/67/Евратом на Съвета от 25 юли 1967 г. за определяне на възнаграждението на председателя и на членовете на Комисията и на председателя, съдиите, генералните адвокати и секретаря в Съда на Европейските общности, на председателя, членовете и секретаря на Първоинстанционния съд, както и на председателя, членовете и секретаря на Съда на публичната служба на Европейския съюз (1).
      Съответните разходи се поемат от Съвета.
      
         (1)  ОВ 187, 8.8.1967 г., стр. 1.